*Likumprojekts*

**Par vidēja termiņa budžeta ietvaru 2017., 2018. un 2019.gadam**

**1.pants.** Ar gadskārtējā valsts budžeta likuma projekta sagatavošanu, vidēja termiņa budžeta ietvara likuma projekta sagatavošanu, ar valsts budžetu saistīto lēmumu pieņemšanu un rīcību īsteno [Fiskālās disciplīnas likumā](http://likumi.lv/ta/id/254896-fiskalas-disciplinas-likums) noteiktos fiskālās politikas principus un šādus vidēja termiņa budžeta politikas prioritāros attīstības virzienus:

1. valsts aizsardzības spēju palielināšana, kāpinot valsts aizsardzības finansējumu pret iekšzemes kopproduktu (turpmāk – IKP) līdz 2 procentiem 2018.gadā un nodrošinot finansējuma saglabāšanu sasniegtajā apmērā 2019.gadā;
2. ilgtspējīgas un sabalansētas valsts ekonomiskās attīstības veicināšana, valsts budžeta iespēju robežās primāri nodrošinot finansējuma pieaugumu aizsardzībai, iekšējai drošībai, veselībai un izglītībai;
3. iedzīvotāju ienākumu nevienlīdzības mazināšana, pakāpeniski palielinot minimālo algu un ieviešot progresīvo iedzīvotāju ienākuma nodokļa neapliekamo minimumu;
4. nodokļu ieņēmumu apjoma pret IKP pakāpeniska palielināšana līdz 1/3 no IKP, pamatā uzlabojot nodokļu iekasējamību.

**2.pants.** Šā likuma sagatavošanā izmantota IKP prognoze 2010.gada salīdzināmajās cenās 2017.gadam 22 767 000 000 *euro* apmērā, 2018.gadam 23 534 000 000 *euro* apmērā un 2019.gadam 24 322 000 000  *euro* apmērā. Šā likuma sagatavošanā izmantota IKP prognoze faktiskajās cenās 2017.gadam 26 403 000 000 *euro* apmērā, 2018.gadam 27 905 000 000 *euro* apmērā un 2019.gadam 29 615 000 000 *euro* apmērā.

**3.pants.** Šā likuma sagatavošanā izmantota potenciālā IKP prognoze 2010.gada salīdzināmajās cenās 2017.gadam 22 835 000 000 *euro* apmērā, 2018.gadam 23 476 000 000 *euro* apmērā un 2019.gadam 24 145 000 000 *euro* apmērā. Šā likuma sagatavošanā izmantota potenciālā IKP pieauguma tempa prognoze 2017.gadam 2,6 procenti, 2018.gadam 2,8 procenti, 2019.gadam 2,8 procenti, 2020.gadam 2,8 procenti un 2021.gadam 2,8 procenti.

**4.pants.** Vispārējās valdības budžeta strukturālās bilances mērķis atbilstoši Eiropas Kontu sistēmas metodoloģijai, kas noteikta saskaņā ar Eiropas Parlamenta un Padomes 2013.gada 21.maija regulu (ES) Nr. 549/2013 par Eiropas nacionālo un reģionālo kontu sistēmu Eiropas Savienībā (Dokuments attiecas uz EEZ) (turpmāk — Eiropas nacionālo un reģionālo kontu sistēma Eiropas Savienībā), 2017.gadā ir -1,0 procenti no IKP, 2018.gadā -1,1 procents no IKP un 2019.gadā -1,0 procenti no IKP.

**5.pants.** Vispārējās valdības budžeta bilances prognoze atbilstoši Eiropas nacionālo un reģionālo kontu sistēmai Eiropas Savienībā 2017.gadā ir -1,1 procents no IKP, 2018.gadā -1,0 procents no IKP un 2019.gadā -0,7 procenti no IKP.

**6.pants.** Noteikt valsts budžeta finansiālās bilances apjomu un maksimāli pieļaujamo valsts budžeta izdevumu kopapjomu 2017., 2018. un 2019.gadam saskaņā ar šā likuma 1.pielikumu.

**7.pants.** Noteikt valsts budžeta ieņēmumu prognozes 2017., 2018. un 2019.gadam saskaņā ar šā likuma 1. un 2.pielikumu.

**8.pants.** Noteikt izlīdzinātos izdevumus 2017.gadā 1 503 149 575  *euro*, tajā skaitā Eiropas Savienības struktūrfondu un Kohēzijas fonda izlīdzinātos izdevumus 697 483 214 *euro* un kopējās lauksaimniecības politikas un kopējās zivsaimniecības politikas izlīdzinātos izdevumus 538 265 062 *euro* un valsts parāda apkalpošanas izlīdzinātos izdevumus 267 401 299 *euro*.

**9.pants.** Noteikt izlīdzinātos izdevumus 2018.gadā 1 608 259 005 *euro*, tajā skaitā Eiropas Savienības struktūrfondu un Kohēzijas fonda izlīdzinātos izdevumus 807 003 056 *euro*, kopējās lauksaimniecības politikas un kopējās zivsaimniecības politikas izlīdzinātos izdevumus 540 611 067 *euro* un valsts parāda apkalpošanas izlīdzinātos izdevumus 260 644 882 *euro*.

**10.pants.** Noteikt izlīdzinātos izdevumus 2019.gadā 1 612 673 308 *euro*, tajā skaitā Eiropas Savienības struktūrfondu un Kohēzijas fonda izlīdzinātos izdevumus 822 766 839 *euro*, kopējās lauksaimniecības politikas un kopējās zivsaimniecības politikas izlīdzinātos izdevumus 523 529 785 *euro* un valsts parāda apkalpošanas izlīdzinātos izdevumus 266 376 684 *euro*.

**11.pants.** Noteikt, ka fiskālā nodrošinājuma rezerve 2017.gadam ir 0,1 procents no IKP.

**12.pants.** Noteikt, ka fiskālā nodrošinājuma rezerve 2018.gadam ir 0,1 procents no IKP.

**13.pants.** Noteikt, ka fiskālā nodrošinājuma rezerve 2019.gadam ir 0,1 procents no IKP.

**14.pants.** Noteikt koriģētos maksimāli pieļaujamos valsts budžeta izdevumus 2017.gadā 6 886 803 542 *euro*, 2018.gadā 7 233 826 243 *euro* un 2019.gadā 7 402 869 804 *euro*.

**15.pants.** Noteikt maksimāli pieļaujamo valsts budžeta kopējo izdevumu apjomu katrai ministrijai un citai centrālajai valsts iestādei 2017., 2018. un 2019.gadam saskaņā ar šā likuma 3.pielikumu.

**16.pants.** Noteikt, ka iedzīvotāju ienākuma nodokļa ieņēmumu sadalījums starp pašvaldību budžetiem un valsts budžetu 2017., 2018. un 2019.gadā ir attiecīgi 80 procenti un 20 procenti.

**17.pants.** Ikgadējais pašvaldību kopējais aizņēmumu pieļaujamais palielinājums vidējā termiņā 2017., 2018. un 2019.gadam tiek noteikts 118 miljoni *euro*.

**18.pants.**Ja no uzņemtajām virssaistībām 2014.—2020.gada plānošanas perioda Eiropas Savienības fondu ietvaros rodas negatīva ietekme uz vispārējās valdības budžeta bilanci, to kompensē pēc 2018.gada vidusposma izvērtējuma, veicot Eiropas Savienības fondu finansējuma pārdales starp specifiskiem atbalsta mērķiem.

**19.pants.**

(1) Noteikt, ka minimālo dividendēs izmaksājamo peļņas daļu par 2016., 2017. un 2018.gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2017.gadā (par 2016.gada pārskata gadu) nosaka un aprēķina 85 procentu apmērā, 2018.gadā (par 2017.gada pārskata gadu) — 80 procentu apmērā un 2019.gadā (par 2018.gada pārskata gadu) — 70 procentu apmērā no attiecīgās kapitālsabiedrības tīrās peļņas, ja šajā likumā nav noteikts citādi.

(2) Gadījumos, kad šā panta pirmajā daļā minēto nosacījumu izpilde būtu pretrunā ar valsts interesēm vai labas pārvaldības principiem, Ministru kabineta noteiktajā kārtībā var tikt pieņemts lēmums par atšķirīgu dividendēs izmaksājamo minimālo peļņas daļu

**20.pants.** Noteikt, ka akciju sabiedrība "Latvijas Valsts Meži" ieskaita valsts pamatbudžeta ieņēmumos maksājumu par valsts kapitāla izmantošanu (ieņēmumus no dividendēm) 2017. gadā (par 2016. pārskata gadu) 35 195 000  *euro*, 2018.gadā (par 2017. gada pārskata gadu) 32 720 000 *euro*, 2019.gadā (par 2018.gada pārskata gadu) 29 200 000 *euro*.

**21.pants.** Noteikt, ka valsts akciju sabiedrība “Latvenergo” ieskaita valsts pamatbudžeta ieņēmumos maksājumu par valsts kapitāla izmantošanu (ieņēmumus no dividendēm) 2017.gadā (par 2016. gada pārskata gadu) 102 759 955 *euro*, 2018.gadā (par 2017. gada pārskata gadu) — 111 452 620 *euro* apmērā un2019.gadā (par 2018. gada pārskata gadu) 78 400 000 *euro*.

Likums stājas spēkā 2017. gada 1. janvārī.

Finanšu ministre D. Reizniece-Ozola

07.10.2016. 14:13

931

L.Ozoliņa

67083823, liga.ozolina@fm.gov.lv